o izvajanju okvirne direktive o vodah (2000/60/ES), direktive o okoljskih standardih kakovosti (2008/105/ES, kakor je bila spremenjena z Direktivo 2013/39/EU) in direktive o poplavah (2007/60/ES) Izvajanje načrtovanih programov ukrepov Nove prednostne snovi Predhodne ocene poplavne ogroženosti in območja z morebitno znatno poplavno ogroženostjo

1.Uvod

S sprejetjem evropskega zelenega dogovora je EU uvedla ključne ukrepe za obravnavanje sočasnih in medsebojno povezanih kriz podnebnih sprememb, tveganja za zdravje, izgube biotske raznovrstnosti in onesnaževanja v vseh okoljskih medijih. Trajnostno upravljanje kakovosti in količine vode, ki temelji na obstoječem zakonodajnem okviru ter ambicioznem izvajanju evropskega zelenega dogovora in njegovih poznejših pobud, ima ključno vlogo pri odzivanju na to krizo. Financiranje, ki je zdaj na voljo za izvajanje načrtov držav članic za okrevanje in odpornost, je dodatna podpora, ki jim pomaga pri obravnavanju obstoječih obremenitev v zvezi s kakovostjo in količino sladkih voda ter tako spodbuja tudi prehod na čisto, krožno in brezogljično evropsko gospodarstvo v skladu z načelom „ne škoduj“.

Leta 2021 se je Evropa ponovno srečala z vplivi izrednih dogodkov, povezanih z vodo, ki so jih vplivi podnebnih sprememb še stopnjevali: dramatične poplave v povodjih reke Ren in Meuse ter vročinski valovi brez primere in gozdni požari so povzročili tragične izgube človeških življenj in več milijard eurov škode. Čeprav so bili ti dogodki le delno povezani z ustrezno vodno politiko, kažejo na pomembnost boljšega upravljanja sladkih voda, ki se dosledno izvaja dalj časa, tudi prek nacionalnih meja.

Okvirna direktiva o vodah je glavni okvir in določa splošne cilje vodne politike v Evropi ter doseganja dobrega stanja vseh površinskih in podzemnih voda. Direktiva o okoljskih standardih kakovosti in direktiva o podzemni vodi dopolnjujeta okvirno direktivo o vodah za standarde za površinske vode oziroma podzemno vodo. Pri preverjanju ustreznosti zakonodaje EU o vodah leta 2019, ki je zajemalo te tri direktive in direktivo o poplavah, je bilo ugotovljeno, da obstoječi zakonodajni okvir na splošno ustreza svojemu namenu, pri čemer je nekaj možnosti za izboljšave. Ugotovljeno je bilo, da bo za doseganje ciljev okvirne direktive o vodah in direktive o poplavah potrebno zadostno financiranje, hitrejše izvajanje in boljše vključevanje njunih ciljev v sektorsko zakonodajo. Nekatere pomanjkljivosti zakonodaje in možni ukrepi v zvezi s kemikalijami bodo ocenjeni v oceni učinka seznamov snovi v podzemni vodi in površinskih vodah, ki se izvaja.

Namen tega poročila, ki bo dodatna kontrolna točka za napredek pri splošnem izvajanju zakonodaje in odskočna deska za oceno naslednje generacije (2022–2027) načrtov upravljanja povodij in načrtov za obvladovanje poplavne ogroženosti, je zagotoviti dodatna spoznanja.

Poročilo vključuje oceno Komisije o nedavnih obveznih poročilih držav članic v zvezi z vodo:

·napredek pri izvajanju programov ukrepov na podlagi okvirne direktive o vodah, drugi cikel (2016–2021);

·spremljanje prednostnih snovi v površinskih vodah, ki so bile leta 2013 dodane na seznam v okviru direktive o okoljskih standardih kakovosti;

·pregled in posodobitev predhodnih ocen poplavne ogroženosti iz prvega cikla direktive o poplavah (2016–2021).

2.Poročanje

Komisija je leta 2019 ocenila druge načrte upravljanja povodij (ki so morali biti predloženi do decembra 2015) na podlagi okvirne direktive o vodah. Vmesna poročila o izvajanju programov ukrepov so morala biti predložena do decembra 2018. Komisija mora v skladu s členom 18 okvirne direktive o vodah Parlament in Svet obvestiti o napredku pri izvajanju programov ukrepov v treh letih od poročila o oceni načrtov upravljanja povodij. Vse države članice so poročale o vmesnem izvajanju svojih programov ukrepov.

Kar zadeva direktivo o okoljskih standardih kakovosti, to poročilo ocenjuje napredek pri izvajanju zahtev v zvezi z 12 novimi snovmi, dodanimi na seznam prednostnih snovi v površinskih vodah, o čemer je bil sklenjen dogovor leta 2013. Natančneje, Direktiva 2008/105/ES, spremenjena z Direktivo 2013/39/EU, v členu 3 (1a), točka (ii), od držav članic zahteva, da vzpostavijo in Komisiji predložijo dodatni program spremljanja in predhodni program ukrepov, ki se nanašajo na snovi, na novo uvrščene na seznam. Vse države članice so poročale o novih prednostnih snoveh.

Kar zadeva drugi cikel poročanja iz direktive o poplavah, so morale države članice v skladu s členom 14 do 22. decembra 2018 pregledati in posodobiti svoje predhodne ocene poplavne ogroženosti iz prvega cikla. Rok za poročanje Komisiji je bil 22. marec 2019. Skoraj vse države članice so poročale o posodobitvah prvih predhodnih ocen poplavne ogroženosti.

3.Drugi programi ukrepov – vmesna ocena

Člen 11 okvirne direktive o vodah od držav članic zahteva, da za vsako vodno območje (VO) pripravijo program ukrepov in navedejo njegovo vsebino, ki vključuje osnovne (člen 11(3)) in dopolnilne ukrepe (člen 11(4)) ter po potrebi dodatne ukrepe (člen 11(5)).

Države članice so bile pozvane, naj poročajo o napredku pri izvajanju opredeljenih „ključnih vrst ukrepov“. Ključne vrste ukrepov so tipični ukrepi za zmanjšanje obremenitev, kot so odstranjevanje ovir iz rek, posodobitev čistilnih naprav za odpadne vode in postopno opuščanje prednostnih snovi itn.

V tej oceni programa ukrepov je upoštevano stanje, kot je bilo sporočeno v podatkovno zbirko WISE. Kjer je bilo mogoče, je bila opravljena ločena analiza za osnovne ukrepe v skladu s členom 11(3) okvirne direktive o vodah ter za dopolnilne in dodatne ukrepe v skladu s členom 11(4) in (5) okvirne direktive o vodah.

Neposredna primerjava podatkov v načrtih upravljanja povodij in programih ukrepov za leto 2018 pogosto ni mogoča zaradi metodoloških težav, kot so spremembe ukrepov, različna izhodiščna leta in spremembe omejitev vodnih teles. Vendar informacije, predložene za leti 2016 in 2018 ter predvidene za leto 2021, še vedno zagotavljajo kvantitativne podatke o napredku, doseženem pri izvajanju programov ukrepov. Podatki so, kolikor je mogoče, upoštevani v tem dokumentu in priloženem delovnem dokumentu služb Komisije.

Splošno stanje